Һуғыш йылдарында тылда фронтты көнө-төнө икмәк, ҡорал менән тәьмин итеүсе инәйҙәр һәм балаларҙың үҙәк өҙгөс хәтирәләре шул тиклем дөрөҫ итеп бирелгән, тип таный барыһын да үҙҙәре кисергән тыл ветерандары. Һуғыш осоро балаларының аныҡ яҙмышы һәм кескәй йөрәктең кисерештәрен һүрәтләгән хәтирәләрҙең тәьҫире көслө. Алыҫ йылдар бөгөнгөләй булып күҙ алдына баҫа. Тыл ветерандарының йөрәктәрен һыҡратып сыҡҡан хәтирәләр күңелде тетрәндерә. Әсе яҙмыштарҙы һүрәтләгән иҫтәлектәрҙе тыныс ҡына ҡабул итеп булмай, күңелдә йәлләү тойғоһо уяна, ирекһеҙҙән күҙҙәр йәшләнә. Ауыр, ләкин күңелде сафландырыусы кисерештәр тыуа. Гәзит биттәрендә З. ҡотлогилдина баҫтырған тыл ветерандарының хәтирәләре, улар буйынса ойошторолған радиотапшырыуҙар элегерәк тә республикала ҙур ҡыҙыҡһыныу тыуҙырғайны. Автор әле лә бихисап рәхмәт хаты ала, һуғыш балалары үҙҙәре лә, авторҙы эҙләп, Өфөгә килеп сыға. Шағирәнең тыуған яғында үткәргән осрашыу кисәһендә ауылдаштарының йыйынтыҡты хуплап ҡаршылауы тыл хеҙмәтсәндәренең, һуғыш осоро балаларының ҡаһарманлығы темаһының көнүҙәклеген тағы ла раҫланы.